**Metki Kavčič, Robeževi v slovo**

**JOŽICA KODER**

*Usodi nisi sam gospod,*

*pospravi vse, pripravi se,*

*ne veš, kdaj treba bo na pot*

to so verzi Otona Župančiča, ki mi jih je v teh dneh, odkar Vas ni več, spoštovana, draga Metka, v lepem pismu napisal Vaš sin Anton. Takole pravi: Mama se je že po novem letu 2021 pripravila na to pot, ko je zbolela za virusom. Nemočna je obležala v postelji, popolnoma je bila odvisna od pomoči osebja. Bilo nam je hudo, ker je tako trpela.

V ponedeljek, 20. dec. 2021, je umrla. Ob njenem slovesu nam je težko. S sinom Andrejem sva se poslovila od mame v vežici Doma Petra Uzarja in se odpeljala v Lom v Slaparsko vas. Storžič v snegu se je bleščal v soncu, travniki in gozdovi so bili odeti v belo snežno odejo. Bilo je praznično lepo in otožno, polno lepih doživetij na naša družinska doživetja v naravi skupaj z mamo.

Spoštovana, draga Metka Kavčič, Robeževa, bili ste žena stoterih modrosti in življenjskih izkušenj. S svojim življenjem, s svojim svetlim zgledom ste bogatili svet okrog sebe; vse, ki smo Vas poznali. V teh dneh si Vas predstavljam v mislih, kako ste, ko ste bili še v Tržiču, vsak dan kmalu po peti uri popoldan odšli v tržiško cerkev k maši. Rekli ste, da greste po poti spominov in tovarištva. Marsikdo se je ustavil. Vas pozdravil in prosil, če še zanj zmolite Oče naš. Povedali ste, da se je takih prošenj nabralo za cel Roženkranc.

Nadvse radi ste imeli rojstno vasico Lom, svoj dom otroštva – Robeževo hišo. O svoji ljubezni do narave ste z lepimi besedami napisali več spisov, kakor ste rekli svojemu pisanju. Popisali ste življenje, navade, običaje, cerkvene praznike v Lomu. Ko smo praznovali Vašo 100-letnico, ste mi izročili poseben spis, ima št. 78, z naslovom Nekoč pa vse mine. Naročili ste mi, da ga smemo objaviti v Cerkvenem glasniku šele po Vašem odhodu v drugo življenje. Takole ste zapisali: Zaključujem svoje spise, saj se tudi moje življenje pomika h koncu. Še mi vzkipi kakšna lepa misel pa tudi lepa doživetja se vrstijo. Predvsem so spomini na počitniške dni na planinah, kjer smo z radostjo uživali krasote narave. Ob pohodih čez hribe in gore smo z vrha ugotavljali, kako daleč nam po dolini seže pogled na ta Božji svet.

Spoštovana, draga Metka, bili ste naša učiteljica. Hvala Vam za vse.

Počivajte mirno, tu, v vznožju gora, ki so Vam toliko pomenile.